**เอสซีจี เข้าพบนายกรัฐมนตรีเวียดนาม**

**หารือแนวทางการขยายโครงการลองเซิน ปิโตรเคมิคอลส์ 2 (LSP2)**

**ด้วยเทคโนโลยีขั้นสูงที่เป็นมิตรต่อสิ่งแวดล้อม รับการเติบโตของภูมิภาคอาเซียน**

**กรุงฮานอย ประเทศเวียดนาม: 16 กุมภาพันธ์ 2565 – นายรุ่งโรจน์ รังสิโยภาส กรรมการผู้จัดการใหญ่ เอสซีจี เข้าพบนายกรัฐมนตรีเวียดนาม ณ ทำเนียบรัฐบาล เพื่อหารือการขยายโครงการลองเซิน ปิโตรเคมิคอลส์ ระยะที่ 2 (Long Son Petrochemicals 2 – LSP2) ที่จังหวัดบ่าเหรี่ยะ – หวุงเต่า ทางตอนใต้ของเวียดนาม ด้วยเทคโนโลยีขั้นสูงที่เป็นมิตรต่อสิ่งแวดล้อม สอดคล้องกับการพัฒนาอย่างยั่งยืน เพื่อตอบสนองความต้องการภายในประเทศเวียดนาม รองรับการเติบโตทางเศรษฐกิจของภูมิภาคอาเซียน**

**นายรุ่งโรจน์ รังสิโยภาส กรรมการผู้จัดการใหญ่ เอสซีจี** กล่าวหลังจากเข้าพบ นายฝ่าม มิงห์ จิ๋งห์ นายกรัฐมนตรีสาธารณรัฐสังคมนิยมเวียดนามว่า “ผมรู้สึกเป็นเกียรติอย่างยิ่งที่ท่านนายกรัฐมนตรีได้ให้โอกาสเข้าพบในครั้งนี้ เพื่อหารือแนวทางการพัฒนาโครงการใหม่ ประกอบด้วย การขยายโครงการ LSP ระยะที่ 2 หรือ LSP2 และโครงการขยายกำลังการผลิต (debottlenecking) ที่ LSP”

“สำหรับโครงการ LSP2 เอสซีจีมุ่งมั่นที่จะใช้เทคโนโลยีขั้นสูงที่เป็นมิตรต่อสิ่งแวดล้อมในการดำเนินงาน และเดินหน้าพัฒนาสินค้าและบริการที่มีมูลค่าเพิ่ม (High Value Added Products and Services – HVA) เช่น เอสซีจี กรีน พอลิเมอร์ (SCG GREEN POLYMERTM) หรือนวัตกรรมพอลิเมอร์ที่เป็นมิตรต่อสิ่งแวดล้อม ตามแนวทาง ESG (Environmental, Social, and Governance) เพื่อตอบโจทย์การพัฒนาอย่างยั่งยืน โครงการ LSP2 ตั้งอยู่ในพื้นที่เดียวกับโครงการ LSP จึงมีความพร้อมด้านโครงสร้างพื้นฐานในการขยายโรงงาน ทั้งนี้ จะดำเนินการยื่นเรื่องขออนุญาตอย่างเป็นทางการในลำดับถัดไป”

นอกจากนี้ เอสซีจีได้เสนอความคืบหน้าโครงการ LSP ที่มีการดำเนินงานอย่างเข้มงวดตามมาตรฐานความปลอดภัยและเป็นมิตรต่อสิ่งแวดล้อมระดับโลก โดยคาดว่าจะสามารถเริ่มดำเนินการเชิงพาณิชย์บางส่วนภายในปี 2565 และดำเนินการเต็มรูปแบบในต้นปี 2566 ทั้งนี้ โครงการ LSP มีกำลังการผลิตโอเลฟินส์อยู่ที่ 1.35 ล้านต้นต่อปี และโพลิโอเลฟินส์อยู่ที่ 1.4 ล้านต้นต่อปี

***ผู้สนใจสามารถติดตามนวัตกรรมและข่าวสารอื่นๆ ของเอสซีจีได้ที่ https://www.scg.com/esg/ https://scgnewschannel.com /Facebook: scgnewschannel / Twitter: @scgnewschannel หรือ Line@: @scgnewschannel***